b'\n_START_ARTICLE_\nLietuvos sporto universitetas\n_START_SECTION_\nIstorija\n_START_PARAGRAPH_\nLSU i\xc5\xa1takos\xc2\xa0\xe2\x80\x93 1934\xc2\xa0m. spalio 10 d. prezidento dekretu \xc4\xafsteigti Auk\xc5\xa1tieji k\xc5\xabno kult\xc5\xabros kursai. \xc5\xa0i\xc5\xb3 kurs\xc5\xb3 Statuto 27 skirsnyje ra\xc5\xa1oma: \xe2\x80\x9eKlausytojai, i\xc5\xa1\xc4\x97j\xc4\x99 kurs\xc5\xb3 program\xc4\x85, i\xc5\xa1laik\xc4\x99 nustatytus egzaminus ir atlik\xc4\x99 kariuomen\xc4\x97je 3 m\xc4\x97nesi\xc5\xb3 sta\xc5\xbe\xc4\x85, gauna diplom\xc4\x85, kuris suteikia auk\xc5\xa1tojo mokslo teises\xe2\x80\x9c.  Pirmuoju kurs\xc5\xb3 vadovu tapo Vytautas Augustaitis (1904\xe2\x80\x931958). Kursai truko dvejus metus. Pirm\xc4\x85j\xc4\x85 laid\xc4\x85, i\xc5\xa1\xc4\x97jusi\xc4\x85 1936\xc2\xa0m., baig\xc4\x97 42 studentai. 1938\xc2\xa0m. kursai u\xc5\xbedaryti._NEWLINE_1945\xc2\xa0m. lapkri\xc4\x8dio 3 d. \xc4\xafsteigtas Soviet\xc5\xb3 Lietuvos valstybinis k\xc5\xabno kult\xc5\xabros institutas (LVKKI) kaip savaranki\xc5\xa1ka auk\xc5\xa1toji mokykla. Institutas \xc4\xafsik\xc5\xabr\xc4\x97 buvusi\xc5\xb3 K\xc5\xabno kult\xc5\xabros r\xc5\xabm\xc5\xb3 baz\xc4\x97je, jam buvo paskirtas stadionas su pagrindine ir pagalbine futbolo aik\xc5\xa1t\xc4\x97mis, sporto hal\xc4\x97, teniso ir krep\xc5\xa1inio aik\xc5\xa1tynas. 1948\xc2\xa0m. i\xc5\xa1leista pirmoji LVKKI laida\xc2\xa0\xe2\x80\x93 30 k\xc5\xabno kult\xc5\xabros specialist\xc5\xb3. 1999\xc2\xa0m. gegu\xc5\xbe\xc4\x97s 8 d. LR Seimo nutarimu institutas tapo Lietuvos k\xc5\xabno kult\xc5\xabros akademija._NEWLINE_Per visus veiklos metus universitetas pareng\xc4\x97 apie 16 000 k\xc5\xabno kult\xc5\xabros mokytoj\xc5\xb3, \xc4\xafvairi\xc5\xb3 sporto \xc5\xa1ak\xc5\xb3 auk\xc5\xa1tos kvalifikacijos treneri\xc5\xb3, kineziterapijos specialist\xc5\xb3, turizmo ir sporto vadybinink\xc5\xb3 ir kt. Daug \xc5\xbeymi\xc5\xb3 mokslinink\xc5\xb3, pasaulyje garsi\xc5\xb3 treneri\xc5\xb3 ir visuomen\xc4\x97s veik\xc4\x97j\xc5\xb3 baig\xc4\x97 universitet\xc4\x85. Nema\xc5\xbeai LSU aukl\xc4\x97tini\xc5\xb3 tapo olimpini\xc5\xb3 \xc5\xbeaidyni\xc5\xb3 nugal\xc4\x97tojais, pasaulio ir Europos \xc4\x8dempionat\xc5\xb3 \xc4\x8dempionais bei prizininkais, tarp j\xc5\xb3 boksininkas Algirdas \xc5\xa0ocikas, krep\xc5\xa1ininkai Modestas Paulauskas, Valdemaras Chomi\xc4\x8dius, Rimas Kurtinaitis, lengvaatletis Virgilijus Alekna ir kt._NEWLINE_Lietuvos sporto universitete studijuoja apie 2500 student\xc5\xb3, dirba apie 130 mokslo darbuotoj\xc5\xb3. Universitete veikia 2 fakultetai, 4 katedros, buvusi\xc5\xb3 laboratorij\xc5\xb3/centr\xc5\xb3 pagrindu \xc4\xafsteigtas\xc2\xa0\xe2\x80\x9eSporto mokslo ir inovacij\xc5\xb3 institutas\xe2\x80\x9c._NEWLINE_2012\xc2\xa0m. rugs\xc4\x97jo 12 d. LR Seimo \xc5\xa1vietimo, mokslo ir kult\xc5\xabros komitetas vienbalsiai pritar\xc4\x97 Lietuvos k\xc5\xabno kult\xc5\xabros akademijos pavadinimo keitimui. Auk\xc5\xa1toji mokykla pervadinta \xc4\xaf Lietuvos sporto universitet\xc4\x85. _NEWLINE_Rektor\xc4\x97 docent\xc4\x97 daktar\xc4\x97 Diana R\xc4\x97klaitien\xc4\x97\n_START_SECTION_\nSporto mokslo ir inovacij\xc5\xb3 institutas\n_START_PARAGRAPH_\nSporto mokslo ir inovacij\xc5\xb3 institutas\xc2\xa0\xe2\x80\x93 Lietuvos sporto universiteto akademinis padalinys, organizuojantis ir vykdantis sporto bei sveikatinimo mokslinius tyrimus ir eksperimentin\xc4\x99 (socialin\xc4\x99, kult\xc5\xabrin\xc4\x99) pl\xc4\x97tr\xc4\x85, suteikiantis mokslin\xc4\x99 baz\xc4\x99 Universiteto student\xc5\xb3 studijoms ir mokslininkams rengti, d\xc4\x97stytoj\xc5\xb3 mokslinei kvalifikacijai kelti._NEWLINE_Institutas \xc4\xafsteigtas pad\xc4\x97ti \xc4\xafgyvendinti Lietuvos sporto universiteto misij\xc4\x85, kryptingai inicijuoti ir vystyti inovacinius sporto ir sveikatinimo mokslinius tyrimus, stiprinti Lietuvos sporto universiteto mokslin\xc4\x99 veikl\xc4\x85, skleisti Instituto mokslin\xc4\x97s veiklos rezultatus visuomenei, siekiant panaudoti juos visuomen\xc4\x97s sporto, sveikat\xc4\x85 stiprinan\xc4\x8dio fizinio aktyvumo skatinimo ir sveikos gyvensenos princip\xc5\xb3 diegimo problem\xc5\xb3 sprendimui.'